DECRETO 238/2004, do 23 de setembro, polo que se declara, en concreto, a utilidade pública e se dispón a urxente ocupación, para efectos de expropiación forzosa, dos bens e dereitos afectados polas obras do proxecto de mellora do saneamento e depuración en Galicia. Solución aos problemas de inundacións no concello de Valga. Valga (Pontevedra), de clave OH.436.440/ex.
CONSELLERÍA DE MEDIO AMBIENTE — III. OUTRAS DISPOSICIÓNS — 06/10/2004

A Comunidade Autónoma de Galicia asume, de acordo co artigo 27.7º do seu Estatuto de autonomía, a competencia exclusiva en materia de obras públicas que non teñan a cualificación legal de interese xeral do Estado, sempre que a súa execución ou explotación non afecte outra Comunidade Autónoma ou provincia. Así mesmo, e de conformidade co número 12 do citado artigo, ten atribuída a competencia exclusiva respecto dos aproveitamentos hidráulicos, canais e regadíos cando as augas discorran integramente dentro do territorio de Galicia, sen prexuízo do disposto no artigo 149.1º.22 da Constitución de 1978.
Con data do 6 de setembro de 2004, o presidente da Empresa Pública de Obras e Servizos Hidráulicos aprobou o expediente de información pública e definitivamente o proxecto de mellora do saneamento e depuración en Galicia. Solución aos problemas de inundacións no concello de Valga. Valga (Pontevedra), de clave OH.436.440/ex.
As obras destinadas á solución de problemas de riadas e inundacións, así como as necesarias para o acondicionamento de leitos fluviais e para a mellora do abastecemento e saneamento de auga, foron expresamente declaradas de utilidade pública pola disposición adicional terceira da Lei 5/2000, do 28 de decembro, de medidas fiscais e de réxime orzamentario e administrativo. Así mesmo, a aprobación dos proxectos de obras hidráulicas pola Administración hidráulica de Galicia leva implícita a declaración de utilidade pública e a necesidade de ocupación dos bens e dereitos afectados para os efectos da súa expropiación forzosa, de ocupación temporal, de imposición ou modificación de servidumes, de conformidade coa disposición adicional segunda da Lei 8/1993, do 23 de xuño, reguladora da Administración hidráulica de Galicia, na súa redacción dada pola Lei 8/2001, do 2 de agosto, de protección da calidade das augas das rías de Galicia e de ordenación do servizo público de depuración de augas
residuais urbanas.
A Dirección Xeral de Calidade e Avaliación Ambiental da Consellería de Medio Ambiente formulou, pola Resolución do 29 de xuño de 2002, a preceptiva declaración de efectos ambientais do proxecto.
As obras que motivan esta expropiación inclúen basicamente o encauzamento, dragado, alargamento, limpeza e acondicionamento en xeral de diversas
zonas do río Valga e dos regatos que desembocan neste río á altura da localidade de Valga e á altura da vía ferroviaria existente. Estas actuacións contidas no proxecto fundaméntanse no coñecemento polo miúdo do comportamento hidráulico do río derivado da análise concreta da zona e da morfoloxía do río Valga en combinación co río Ulla e o efecto das mareas, ademais da simulación hidráulica realizada.
As crecidas do río Valga e os seus afluentes producen ano tras ano importantes cheas co consecuente anegamento de grande parte do territorio próximo aos ríos, quedando moi afectada, non só a desembocadura do río Valga, senón tamén o propio núcleo urbano do concello de Valga, na provincia de Pontevedra.
No citado termo municipal os episodios críticos acaecidos constatan a problemática de inundacións existente, que implican tanto danos e perdas directos sobre propiedades privadas (vivendas, locais comerciais, industrias) e infraestruturas públicas (vías de comunicación), que son afectadas pola lámina de inundación, como indirectos relativos á interrupción temporal de servizos públicos básicos (corte de estradas) sobre localidades non directamente afectadas.
Considérase xustificada a urxente ocupación dos bens e dereitos precisos para a execución do proxecto técnico sinalado, consistente en levar a cabo directamente e coa máxima celeridade determinadas actuacións públicas de carácter hidráulico sobre o leito fluvial do río Valga motivadas esencialmente, e como así resulta acreditado no expediente, pola necesidade inaprazable de darlles unha solución inmediata e eficaz aos graves problemas ocasionados polas continuas enchentes que se manifestan no concello de Valga, que orixinan risco colectivo e material no sentido de provocar situacións de perigo para as persoas e bens e que proceden dos frecuentes e voluminosos desbordamentos das augas do río Valga ao seu paso pola localidade citada, coa finalidade pública de eliminar os ditos asolagamentos e minimizar, polo tanto, os problemas de inundacións, aumentando a capacidade de desaugamento no tramo fluvial afectado, mediante o establecemento axeitado das condicións de estabilidade estrutural
necesarias co obxecto de obter unha regulación dos leitos, que corrixa a dinámica do curso fluvial para evitar os desbordamentos.
Deste xeito, coa actuación hidráulica de ordenación proxectada, non só se garante a seguridade dos cidadáns, senón que, ao tempo, se contribúe a recuperar, rexenerar e preservar o medio natural do contorno do río Valga e os seus afluentes.
Neste contexto, cómpre salientar que no Plan Hidrolóxico de Galicia-Costa, documento director en materia de planificación nas concas hidrográficas intracomunitarias de Galicia-Costa, aprobado polo
Real decreto 103/2003, do 24 de xaneiro, encádrase a conca de Valga no límite da zona 96, río Ulla inferior, tramo que agrupa un conxunto de zonas con problemas de inundacións, onde se establece con carácter urxente a necesidade de intervención coas obras hidráulicas precisas para paliar e diminuír o risco de inundacións mediante actuacións consistentes no acondicionamento das marxes, o dragado dos leitos e o dragado na desembocadura, avanzando polo tanto coa actuación proxectada no urxente cumprimento dos obxectivos básicos e substanciais marcados no devandito plan.
Así mesmo, no Plan Especial de Protección Civil ante o Risco de Inundacións en Galicia, conxunto de normas que constitúen o sistema e o dispositivo de resposta e actuación fronte a calquera situación de emerxencia provocada por inundacións, aprobado polo Consello da Xunta de Galicia con data do 27 de setembro de 2002, catalógase o concello de Valga como zona de risco C, debido ás frecuentes e importantes inundacións producidas no pasado e tendo en consideración o risco potencial futuro.
Os bens e dereitos nos que se concreta a declaración de urxente ocupación figuran no expediente, que se someteu no seu día ao trámite de información pública na forma e datas que constan nel.
A Empresa Pública de Obras e Servizos Hidráulicos asumirá a condición de beneficiaria ao abeiro do Decreto 125/1996, do 7 de marzo, polo que se aproban os estatutos deste ente público pertencente á Administración hidráulica de Galicia e adscrito á Consellería de Medio Ambiente.
A competencia para a declaración de urxente ocupación tena atribuída o Consello da Xunta de Galicia segundo o disposto no artigo 2 do Decreto 24/1987, do 29 de xaneiro, sobre asunción de competencias en materia de obras hidráulicas.
Por canto antecede e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa do 16 de decembro de 1956 e concordantes do seu Regulamento do 26 de abril de 1957, por proposta do conselleiro de Medio Ambiente e logo de deliberación do Consello da Xunta de Galicia na súa xuntanza do vinte e tres de setembro de dous mil catro,
DISPOÑO:
Artigo único.-Declarar, en concreto, a utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación forzosa, do proxecto de mellora do saneamento e depuración en Galicia. Solución aos problemas de inundacións no concello de Valga. Valga (Pontevedra), promovido pola Administración hidráulica de Galicia.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e tres de setembro de dous mil catro.
Manuel Fraga Iribarne
Presidente
José Manuel Barreiro Fernández
Conselleiro de Medio Ambiente